text:
Contignü prinzipal
Aministrazion de Cunsëi provinziel
Tl'aministrazion lëura ntëur n 60 cunlaurantes y cunlauranc, che se cruzia, do la cultrines, che duta l'ativiteies dl Cunsëi provinziel y de si organs vënie dejëuc sciche toca. L lëur se damanda n gran mpëni, da una pert, ajache i cunselieres svilupea n'atività scialdi viva cun i mesuns che i à da garat, sciche dessënies de lege, mozions, nterogazions, y dal'autra pert ënghe ajache, pervia di regulamënc segurei dala costituzion n cont dl'adurvanza dla rujenedes taliana y tudëscia tla Provinzia de Bulsan-Südtirol muessa duta la ates dl Cunsëi provinziel unì scrites tla doi rujenes y nce ciancedes simultanmënter tla sentedes dl plenum, dla cumiscions legislatives y d'autra cumiscions. Chësta situazion se damanda, sce n la cunfruntea cun d'autri parlamënc regiunei o provinziei, n lëur scialdi majer y giustifichea nce la istituzion de n ufize de traduzion aposta.
Strutura dl'aministrazion
A cë dl'aministrazion dl Cunsëi provinziel ie l secreter generel che sotstà diretamënter al Preidënt dl Cunsëi. L secreter generel mëina l secretariat dl Cunsëi provinziel y coordinëia l'ativiteies de dut l aparat aministratif. Dlongia l secretariat generel cun i servijes cunliei (servisc de stampa, servisc zeremoniel y lëur cun l publich, servisc tecnich) vëij l model de urganisazion nce danora trëi ufizies che fossa: l ufize legal y per la cuestions de legislazion, l ufize per la cuestions aministratives, y l ufize traduzions. A chisc ufizies sta a cë n diretëur o na diretëura.
Manifestazion
Ënghe sce l'atività dl Cunsëi provinziel ie cunzentrà sun si funzions y duvieres istituzionei, restel nce l tëmp per manifestazions y scumenciadives de uni sort. Sce y ciuna manifestazion che vën iust fata uniëis al savëi sun chësta plata.
Graduatories
Per tò su per n tëmp determinà cunlauranc y cunlaurantes cun cualificazions prufesciuneles defrëntes vëniel fat graduatories sun la basa de criteres aldò. Sun chësta plata abinëis i criteres, l model per la dumanda y na lingia d'autri formulares.
Cuncorsc
Tl organich dl personal dl Cunsëi provinziel de Südtirol vëniel de regula curì la stieres liedies tres cuncorsc publics. Sun chësta plata giatëis i cuncorsc che ie iust atuei cun la nfurmazions aldò.
Mobilité inanter i ënc
Tl organich dl personal dl Cunsëi provinziel de Südtirol iel aldò dl cuntrat culetif ntercumpartimentel nce puscibl curì stieres liedies tres l strumënt giuridich dla mubiltà dl personal danter ënc publics.La cunedida relativa vën publicheda sun chësta plata.


c: text/html

text:
Africa
L'Africa a l'è el segund cuntinent per pupulaziun e grandeza. La gh'ha una süperfiss de
30.065.000 kmq e una pupulaziun de pressapoch 800 miliun de gent. I sò cunfin a hinn: el mar Mediterani a nort, a ovest l'ucean Atlantich, a süd l'ucean Antartich e a est l'ucean Indian e'l mar Russ.
L'Africa a l'è traversada del Equatur e la gh'ha un frach de clima diferent.
La scima püssee vólta a l'è el munt Kilimanjiaro, in Kenya. I fiüm püssee important a hinn el Nil, el Congo, el Niger e'l Zambesi. I isul principaj a hinn el Madagascar, i Mauritius, i Seychelles, Socòtra (Yemen), Cap Verd, São Tomé e Príncipe, Fernando Poo e la Sant'Elena.

robotstxt: allowed

filter: keep


text:
Tar la tura da skis classica quinta la via ensi tant sco la via engiu. «Ir ensemen da la muntogna si è sco meditar», manegia in participant da la gruppa dal guid da muntogna Geni Ballat. Dapi passa 30 onns maina il guid da Parsonz giuven e vegl segir sin ils pli differents pizs. Questa giada ha el manà in architect da Turitg, in chauffeur da 60 onns ed in birolist da 42 onns sin il Piz dal Corn Chamutsch en la Val dal Güglia.
Quai di Damian Camathias da Laax. Il giuven da 30 onns è atgnamain bankier e maina la filiala da la Raiffeisen a Flem. En ses temp liber sa participescha el dentant a concurrenzas internaziunalas da freeride. La finamira è da chattar la via la pli eleganta e spectaculara sur spundas taissas e grippa, giu da la muntogna. Quai n'e betg senza ristg e na gartegia er betg senza trenament.


text:
Las persunas suspectadas hajan scrit messadis «preoccupants» sur il servetsch da messadis electronics «Telegram», han investigaturs franzos ditg a l'agentura da novitads franzoisa AFP. Els hajan discurrì dad acziuns violentas.
Arrestà ina persuna en la Svizra franzosa
La procura publica svizra ha perquirì mardi pliras chasas en ils chantuns Vad e Neuschatel. Là haja la polizia arretà ina persunas da 23 onns. Tenor la procura publica suenter investigaziuns che marschian dapi il zercladur da l'onn passà.
Sclerir motivaziun ed intenziun
Cumenzà avevan las investigaziuns cun ina denunzia penala dal chantun Vad. Investigar, investighescha la procura publica concret pervi dad eventualmain avair cuntrafatg a la lescha che scumonda gruppaziuns terroristicas – sco per exempel «Stadi Islamic» ed «Al-Kaida». Sclerì vegn ussa la motivaziun e las intenziuns da las persunas suspectadas.
Nagins indizis per plans concrets
Plans concrets per acziuns violentas n'hajan ins però betg. Uschia punctuescha la procura publica federala ch'i valia la presumziun d'innocenza per tut las persunas pertutgadas.
RR novitads 14:00


text:
Límit (matemàtega)
La noziun da límit l'è bèla-e-intuitiva, malgraa la suva formülaziun astrata. Per dànn una introdüzziun sémplis, a-parlaremm chí dumà dal cas di sequenz(i) da nümer reaal e da chel di funziun reaal a una variàbil reaal.
Cuntegnüü
- 1 Límit d'una sequenza
- 2 Límit da funziun
Límit d'una sequenza[Mudifega | mudìfica 'l sorgènt]
Introdüzziun[Mudifega | mudìfica 'l sorgènt]
I sequenz(i) a-inn i funziun cun dumini da definiziun , u, di voeult (suratütt in analisa da Fourier). Chí a-tra(c)taremm dumà ul prim cas. Cunsideraa che ogni nümer inter l-è isulaa, là sa cunsídera nò l’idéa da límit da la sequenza: l'esist, da fatt, dumà la suva valur. Ind altri paroll, sa-poeu nò acustàss a per mezz da diferent punt in . Cunsideremm dunca dumà la noziun da límit per ; le cjamaremm -bell'e sémplis- « límit da la sequenza».
Definiziun, cunvergenza, desvergenza[Mudifega | mudìfica 'l sorgènt]
- Cas dal límit finii : per ogni « descart da toleranza » al-esist un « nümer inter da cunfidenza » tal che, per püssee graant che , la valur l-è vesina a per manch da :
Sa-scriif alura , e sa-dis che al-tend (u anca cunverg) a .
Una sequenza a(d)metent un límit finii l'è cjamada cunvergent. Al-var ul teorema seguent: Ogni sequenza convergent l'è limitada.
- Cas dal límit infinii: destinguem düü cas:
A) e B) . Per ogni «söja da toleranza» al-cuventa che al sia pussíbil truvà un « nümer inter da cunfidenza » a partí dal qual i valur da síen püssee grandi che e i se mantègnen positiif -int ul cas A)- e negatiif -int ul cas B)-:
-
- per
- per .
Al cuventa anca, int ul cas A) e, int ul cas B) .
Sa-dis alura che al-tend (u diverg) a: A), B) .
NB: Sa-parla da sequenza convergent dumà quaand chela sequenza-lí l'a(d)met un límit finii, da sequenza divergent int i cas A) e B), da sequenza indeterminada in tücc i òlter cas.
NB: Sa-poeu anca parlà da límit quaand . Ches-chí al-resüm i cas A) e B) e, anca ben, ul cas e però i pòden cambià segn da manera arbitrària.
Süb-sequenz(i)[Mudifega | mudìfica 'l sorgènt]
Sa-parla da süb-sequenza, u da sequenza extracta, da la sequenza quaand sa-scerníssen "dumà di" element da : inscí sa-cunsídera dumà una part da l'informaziun. L'esempi ul püssee clàssic l-è chel di süb-sequenz(i) di tèrmin da sitt pari, e di tèrmin da sitt díspari. Püssee generalment, sa-designa cunt ul tèrmin « estrazziun » ogni aplicaziun stregjament cressent. Alura una süb-sequenza l'è una sequenza da la forma .
Una proprietaa important l'è che una sequenza a(d)met límit (finii u infinii) si e dumà si ogni süb-sequenza a(d)met l'istess límit.
L'operaziun da passagg al límit l-è linear int ul sentüü seguent : si e a-inn di sequenz(i) reaal convergent, tal che e , alura anca la sequenza l'è convergent e la gh-ha per límit . Si l-è un nümer reaal, alura la sequenza l’è convergent cun límit . Inscí, ul conjunt??? C da tüti i sequenz(i) reaal convergent l-è un spazi vectorial reaal e l'operaziun da passagg al límit l-è una forma linear reaal sura C. Anca, la sequenza l’è convergent cun límit LP. Dunca ul spazi ve(c)torial C l-è da fatt un'algebra reaal. Si P l-è nò 0, alura sa-poeu truvà tal che la sequenza l'è ben definida e cunvergent cun límit .
Ogni sequenza cunvergeent l'è limitada, cunsideraa che tücc i tèrmin (salvaa un nümer finii), a-inn deent un interval intorn al límit. Si (xn) l'è una sequenza da nümer reaal, limitada da sura e cresseent -u anca limitada da bass e decresseent-, alura l-è necessariament convergeent.
Ogni sequenza da Cauchy da nümer reaal l'è convergeent, u, püssee sémplis: ul conjunt??? di nümer reaal l-è cumplet.
Esempi:[Mudifega | mudìfica 'l sorgènt]
- La sequenza (1/1, 1/2, 1/3, 1/4, ...) da nümer reaj l'è convergeent, cun límit 0.
- La sequenza (3, 3, 3, 3, 3, ...) l’è convergeent cun límit 3.
- La sequenza l’è nò convergeent, però i soeu süb-sequenz(i) e sí.
- La sequenza (1, -2, 3, -4, 5, ...) la gh-ha límit .
- La sequenza (1/2, 1/2 + 1/4, 1/2 + 1/4 + 1/8, 1/2 + 1/4 + 1/8 + 1/16, ...) l'è convergeent, cun límit 1. Chesta sequenza-chí l'è un esempi da série geométrica.
- Si a l-è un nümer reaal cun valur absolüda |a| < 1, alura la sequenza da tèrmin generaal an la gh-ha límit 0.
- Si a >0, alura la sequenza da tèrmin generaal a1/n la gh-ha límit istess che 1.
- La sequenza la-converg a e e, per ogni nümer reaal (da fatt cumpless) x, la sequenza la-converg a .
Límit da funziun[Mudifega | mudìfica 'l sorgènt]
Al cuventa descerní ul cas dal límit ind un punt reaal finii e chel dal límit a l'infinii ("positiif" u "negatiif").
Límit d'una funziun ind un punt a[Mudifega | mudìfica 'l sorgènt]
Límit finii[Mudifega | mudìfica 'l sorgènt]
Si l'è una funziun reaal da variàbil reaal e un punt dal dumini da definiziun da f, sa-dis che l-è ul límit da in si :
- intuitivament : la s'acòsta a in la mesüra che s'acosta a ;
- cun püssee da rigur, per ogni « descart da toleranza » sa-poeu truvà un « descart da cunfidenza » tal che, quaand l-è vesin a per manch da , alura l-è vesin a per manch da .
In símbul:
-
-
- (illüstraziun 1)
-
Ind altri paroll, sa-poeu fà tant vesin a quaand sa-voeur, sura un interval -si assee piscin-, intorn a .
In chest cas-chí, sa-scriif .
Límit infinii[Mudifega | mudìfica 'l sorgènt]
A poeu anca süced che, int ul punt , la funziun la gh-hàbja nò límit finii, ma infinii. Ches-chí a-voeur dí che, acustand-u-s a la valur da "s'acosta" a u a id est, al-deventa graant quaand sa-voeur in valur absolüda e sa-mantegn da segn positiif (cas da ) u negatiif ().
La formülaziun matemàtica l'è alura la segueent : per ogni «söja da toleranza» sa-poeu truvà un « descart da confidenza » tal che, quaand l-è vesin a per manch da , alura l-è püssee graant che e sa-mantegn da segn costant: e: pel cas dal límit , pel cas dal límit .
-
-
- (illüstraziun 2)
-
Ind altri paroll, sa-poeu fà tant vesin a che sa-voeur, sura un interval -si assee piscin-, intorn a .
In chest cas-chí sa-scriif (u ).
NB: Anca per i funziun da variàbil reaal, sa-poeu parlà da límit , quaand . Ches-chí al-resüm i cas e, anca ben, ul cas che però la-poeu cambià segn da manera arbitrària. Ches-chí a-poeu minga süced per funziun contínui in .
Límit a manzina, a drita[Mudifega | mudìfica 'l sorgènt]
A-poeu süced anca che ul cumportameent (/kumpòrta'ment/???) local da la funziun al-sia difereent « a manzina » da (i.e. per i ) e « a drita » da (i.e. per i ). Per esempi, una funziun la-poeu a(d)mett un límit a drita e minga a manzina, u anca a(d)mett düü límit difereent da ogni coté.
-
-
- (illustraziun 3)
-
A-semm dunca portaa a introdü(r) i noziun da límit a drita e a manzina ; l'ünica diferenza cunt i límit « normaj » l'è che la prossimitaa da cun u l-è dumandada dumà per un coté da . I definiziun e notaziun curespundeent devénten dunca :
- pel límit a manzina :
- quaand
- quaand
- pel límit à drita :
- quaand
- quaand
I noziun da límit a drita e a manzina a-inn manch resrictiif che la noziun clàssica da límit « bilateraal » : una funziun la-poeu avègh un límit a manzina e un límit a drita senza avègh un límit bilateraal. Da fatt la-var la propietaa :
Una funziun la-gh-ha un límit in un punt si e dumà si la-gh-ha un límit a manzina , un límit a drita e i düü a-inn istess :
Límit d'una funziun in [Mudifega | mudìfica 'l sorgènt]
Adess cunsideremm ul cumportameent d'una funziun f -definida per ogni x assee graant in valur absolüda- « ai límit » dal dumini da definiziun, sia quaand al-cress indefinidament (límit in ), sia quaand al-decress indefinidament (límit in ).
Sa-poeu notà che, in chest cuntest-chí, la noziun da límit a drita u a manzina la-gh-ha minga sentüü; da fatt i límit in a-inn sempru di límit à manzina e i límit in a-inn sempru di límit à drita.
Límit finii[Mudifega | mudìfica 'l sorgènt]
A-diremm che la funziun a(d)met ul límit finii in si s'acosta a in la mesüra che al-deventa püssee grand (u « al-tend a »).
Matematicament, ches-chí al-sa-tradüss per mezz dal fatt che, per ogni « descart da toleranza » sa-poeu truvà una «söja da confidenza» al da là da la qual la nostra funziun la-toeu valur deent l'interval da toleranza, da centru e radi :
-
-
- (illustraziun 4)
-
Ind altri paroll, sa-poeu fà tant vesin a che sa-voeur, a partí d'una söja convenieent, i.e. assee graant.
In chest cas-chí sa-scriif .
Tütt ches-chí al-s'ada(p)ta facilment al cas dal límit in : sa-dis che al-tend a quaand al-tend a si per un descart sa-poeu truvà una söja tal che : e sa-scriverà .
Límit infinii[Mudifega | mudìfica 'l sorgènt]
Diremm che la funziun a(d)met ul límit in si al-deventa arbitrariament graant in la mesüra che al-deventa püssee graant (u « al-tend a »). Da püssee, resta da segn positiif () u negatiif () per sti x . La permanenza dal segn l'è minga dumandada si sa-parla dumà da límit .
Matematicament, ches-chí sa-tradüss per mezz dal fatt che, per ogni «söja da toleranza» sa-poeu truvà una «söja da confidenza» dopu ul qual la nostra funziun prenderà valur dent l'interval da toleranza, i.e. (cas ), (cas ) u (cas ).
-
-
- (illüstraziun 5)
-
Ind altri paroll, sa-poeu fà tant vesin a (u ) che sa-voeur, a partí d'una ??? convenieent, i.e. assee graant.
In chest cas-chí sa-scriif u .
Tütt ches-chí s'ada(p)ta facilment al cas dal límit in : diremm che la funziun a(d)met ul límit in si al-deventa arbitrariament graant in la mesüra che al-deventa püssee graant in valur absolüda, ma al-gh-ha segn negatiif (u « al-tend a »). Da plüü, la-resta cun segn positiif () u negatiif () per sti x. La permanenza dal segn l'è minga demandada si sa-parla dumà da límit .
Matematicament, ches-chí sa-tradüss per mezz dal fatt che, per ogni «söja da toleranza» sa-poeu truvà una «söja da confidenza» prima dal qual la nostra funziun prenderà valur deent l'interval da toleranza, i.e. (cas ), (cas ) u (cas ).
-
-
- (illustraziun 6)
-
Ind altri paroll, sa-poeu fà tant vesin a (u ) che sa-voeur, a partir d'una söja convenieent, i.e. assee graant.
In chest cas-chí sa-scriif u .
L'operaziun da passagg al límit (u al límit a drita/manzina) l'è linear anca per i funziun da variàbil reaal, ind ul sentüü seguent: al-sia x0 un punt da la re(c)ta reaal cumpletada, i.e. un nümer reaal finii u . Si f e g a-inn di funziun da variàbil reaal che a(d)meten límit L e P a x0, alura anca la funziun f+g í a(d)met límit, e chest límit-chí l-è L+P. Si a l-è un nümer reaal, alura la funziun a f a(d)met límit a x0, e chest límit l-è aL. Inscí, ul conjunt???
K da tüti i funziun che a(d)meten límit in x0 l-è un spazi ve(c)torial reaal e l'operaziun da passagg al límit l-è una forma linear reaal sura K.
Si f e g a-inn di funziun da variàbil reaal che a(d)meten límit L e P a x0, alura anca la funziun fg í a(d)met límit, e chest límit l-è LP, inscí ul spazi ve(c)torial K l-è da fatt un'algebra reaal. Si P l-è minga 0, alura sa-poeu truvà un interval intorn a x0 indúa f/g l-è ben definida; ul sò límit a x0 l-è L/P.
Esempi:[Mudifega | mudìfica 'l sorgènt]
- Ul límit da quaand x al-tend a l-è istess che 0. Ciaav da la demostraziun per : si , alura .
- Ul límit a drita da quaand x al-tend a 0 (0+) l-è .
Ciaav da la demostraziun: si , alura .
- Ul límit a manzina da quaand x al-tend a 0 (0-) l-è .
- Ul límit da quaand x al-tend a 0 (0+) l-è .
- Ul límit da quaand x al-tend a 3 l-è istess che 9 (In chest cas-chí la funziun l-è definida e contínua in chest punt-chí, e la valur da la funziun l-è istess chel límit). Ciaav da la demostraziun: si , alura .
- Ul límit da quaand x al-tend a 0 l-è istess che 1.
- Ul límit da quaand x al-tend a 0 l-è istess che 2a.
- Ul límit a drita da quaand x al-tend a 0 l-è istess che 1; ul límit a manzina l-è igual à -1.
- Ul límit da quaand x x al-tend a 0 l-è istess che 1.
- Ul límit da quaand x al-tend a 0 l-è istess che 0.
- Ul límit da quaand x al-tend a 0 l-è istess che 1/2.
- Ul límit da quaand x x al-tend a 0 l-è istess che 2.
- Ul límit da quaand x x al-tend a 0 l-è istess che 1.
Lligam??? tra i límit da sequenz(i) e da funziun[Mudifega | mudìfica 'l sorgènt]
Sa-poeu pruvà che per ogni sequenza tal che , i.e. per ogni sequenza convergeent a .


text:
La baselgia refurmada dal Grischun ha decidì da sustegnair ils proxims 3 onns in project en l’Ungaria, concret la minoritad etnica dals Roma. En Ungaria vivan bunamain 750’000 Roma. La gronda part dad els, viva en ils conturns da citads e vischnancas.
La giuventetgna è l’avegnir
Cun in project da la baselgia refurmada vul ins oravant tut sustegnair las giuvnas ed ils giuvens tar la scolaziun, ma era las famiglias, ch’èn per part grondas. Quint fan ins en media cun ina collecta durant Tschuncaisma da radund 75’000 francs.
Stretga collavuraziun cun baselgia en Ungaria
Per cuntanscher las dretgas persunas cun ils mezs d'agid, prevesa la baselgia refurmada grischuna da collavurar stretgamain cun quella en Ungaria. En 3 onns preves’ins lura da visitar cun ina delegaziun l’Ungaria, per far bilantscha dal project svizzer.


text:
Òi
L'Oli (in italian Oglio, in lombard oriental Òi, in cremones Ùi) a l'è un fiüm lungh 280 km, ch'el quata sota un basin imbrifer de 6.650 km² in de la Lumbardia uriental; la sua purtada media (anüal) l'è de 130 m³/s.
L'Oli el se furma arent a Punt de Legn, in di Alp Urobi, da dü fiümisel de la zona: el Narcanèl e 'l Frigidulf, che se meten insema a 2.600 meter de quota.
Dopu vess nassüü el cur in de la Val Camonica, arent a Pisugn el finiss in del Lagh de Isee, da indue el vegn föra a Sarnich e 'l cumincia a cur in de la pianüra (el marca el cunfin fra i pruvinz de Cremuna e Bressa); el se trà dent in del Po in de la zona de Mantua.
El fiümm l'è duperaa cume funt de energia idrueletrica e per l'irigaziun.


text:
Tschintg atlets, tschintg diversas biografias, dentant be in siemi communabel: ils gieus olimpics d’enviern il favrer 2018 a Pyeongchang en la Corea dal sid.
Toni Livers, Curdin Perl, Jonas Baumann ed ils frars Dario e Gianluca Cologna èn quels tschintg passlungists rumantschs che partan en la cuppa mundiala. Quella cumenza venderdi, ils 24 da november 2017 a Ruka en Finlanda. L’emprima staziun en Svizra èn las cursas da Tavau Nordic ils 9 e 10 da december.
Finamira communabla, ma ambiziuns differentas
Ils gieus olimpics a Pyeongchang èn la finamira communabla dal quintet rumantsch. Ils puncts da partenza ed era las ambiziuns èn dentant differentas:
- Il traidubel campiun olimpic Dario Cologna vul schlargiar sia collecziun da medaglias.
- Ses frar Gianluca ch’ha giu ils ultims tschintg onns quatter operaziuns ha perencunter da sbatter per insumma sa qualifitgar.
- Toni Livers è il senior da l’equipa e vul sa qualifitgar gia per la quarta giada en seria per gieus olimpics.
- Per Curdin Perl èsi l’ultima stagiun da sia carriera.
- Jonas Baumann emprova da fitgar danovamain pe suenter ch’el ha gì da surmuntar ina depressiun.
RR Sportissimo 17:10


text:
Arri Aper
L'Arri Aper (Arrius Aper in Latin; ...-284) l'è staa on general roman.
Sòcer de l'imperador Numerian, l'Aper l'era prefett del pretòri de l'imperador March Aureli Car, pader del Numerian. El Car, el Numerian e l'Aper hinn partii per ona campagna in Mesopotamia contra i Sassanid; dòpo ona quaj vittòria, el Car l'è mòrt e 'l Numerian, divegnuu imperador, l'ha deciduu de portà l'esercit drent aj confin de l'Imperi, ma l'è staa colpii de ona maladia aj oeugg, e 'l Car el ghe ha daa el consili de stà in d'ona lettiga serrada duranta tutt el viagg. Chì el Numerian l'era separaa de tucc, e domà l'Aper el podeva intràgh, sentìll e poeu dì aj soldaa i ordin imperiaj.
Quand l'esercit l'è rivaa a Calcedònia, la spuzza che la vegniva de la lettiga l'ha convinciuu i soldà a avrìla: drent hann trovaa el cadaver del Numerian, in avanzaa statt de decomposizion. L'Aper l'è staa accusaa de avè coppaa l'imperador per podèn ciappà el pòst grazie a di fint ordin imperiaj. A presedè el process l'è staa ciamaa el comes domesticorum Diòcle, che l'ha reconossuu l'Aper colpevol e, senza spettà la difesa de l'imputaa, l'ha coppaa deperlù. El Diòcle l'è staa proclamaa imperador cont el nòmm de Dioclezian, e l'è andaa a combatt l'imperador legittim, el Carin, fioeu del Car, che in quell moment el se trovava in Britannia.


text:
La creschientscha economica en la Grezia saja duraivla ed ils ristgs sa sminueschian, quinta l'agentura da rating «Fitch». La regenza procuria per plientradas e spargnia vinavant. Il schaner aveva l'agentura da rating «Standard & Poor's» era auzà la bonitad da la Grezia da «B-» sin «B».
Grond effect n'ha questa promoziun però betg per la Grezia. Investiders conservativs eviteschan anc adina la Grezia. Ils emprests da stadi da lunga durada valan anc adina pauc. «Fitch» quinta cun ulteriuras mesiras da levgiament en connex cun ils debits da la Grezia tar la gruppa da crediturs europeics.
Grezia anc adina dependenta e plain debits
Dapi la crisa finanziala dal 2010 dependa la Grezia da crediturs internaziunals. Il terz pachet d'agid da radund 100 milliardas francs scada cun la fin d'avust. La regenza greca vul suenter puspè procurar per daners sin ils martgads da finanzas.
RR novitads 11:00


text:
Gravaluna
Gravaluna (Piemuntes: Gravelon-a; Italian: Gravellona Toce) a l'è un cumün de la Pruvincia del Verban-Cüsi-Ossula.
El gh'ha ona popolaziun de 7 821 abitàncc (dàto del Dicember 2013[1]), cunt ona superfis de 14,7 km² e ona densità de popolaziun de 532 ab./km².
L'è tacaa ai cumün de Bavén, Cäsàal dlä Cort Cèrä, Margöss, Umegna, Urnavass, Stresa, Verbania.
A l'è un center impurtant de la pruvincia, sia dal punt de vista cumercial e indüstrial che stradal.
In del 2003 Gravaluna la gh'ha avüü el titul de cità.
Evoluzion demografega[Mudifega | mudìfica 'l sorgènt]
L'andament del nümer de abitant del cumün de Gravaluna l'è mustraa in de la tabela chi de sutta
Nümer de abitant
Riferiment[Mudifega | mudìfica 'l sorgènt]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2013.


text:
La tensiun era gia grond’avunda senza: Ils sajets mortals sin policists a Baton Rouge procuran per quitads davart la segirezza al di da nominaziun da partida dals republicans americans. A Cleveland en il stadi federativ Ohio èn giast radund 50’000 persunas fin gievgia. Al di da «National Convention» duai il mogul d’immobiglias Donald Trump uffizialmain vegnì nominà sco candidat per il presidi dals Stadis Unids.
Prontezza d’alarm augmentada suenter Baton Rouge
La halla nua che la dieta ha lieu fa la parita d’ina fortezza. Las vias tar la halla èn bloccadas cun barrieras da cement, sur la citad sgolan helicopters da polizia.
La dumengia èn trais policists vegnids mazzads a Baton Rouge (Louisiana), trais èn vegnids blessads. L’atmosfera en ils Stadis Unids era gia avant zunt tendida en blers lieus. Quai pervi da la mort da dus nairs tras la polizia e tschintg policists mazzads. Vitiers vegn a Cleveland ch’ì na po betg vegnir scumandà da purtar visiblamain armas en l’Ohio.
Emprims protests cunter Trump
A Cleveland hai dà l'emprima demonstraziun cunter il probabel candidat republican per il presidi american Donald Trump.Ils participants han crititgà Trump sco «chapitalist tschuff». La vita dals nairs e la vita dals immigrants quintia, uschia ina da las parolas.
La demonstraziun saja stada paschaivla, uschia meds da massa. Radund 100 demonstrants d’orientaziun vers la sanestra han protestà cunter rassissem e la violenza cunter la polizia.
RR novitads 06:00+


text:
Trun: La ruina Cartatscha vegn sanada
- Mardi, 2.6.2015, 11:45
-
Emprima emissiun:
- Mardi, 2.6.2015, 11:45, RTR
Trun vul mantegnair la ruina dal Chastè da Cartatscha.
Dapi 2013 datti in project per salvar la ruina dal Chastè da Cartatscha che sa chatta sin in crest sur Trun. Ina firma spezialisada è vidlunder da far ina dustanza. La part sura da la spunda en il vest da la tur è vegnida rinforzada cun betun, la part sut vegn fixada cun raits. Questas mesiras èn stadas necessarias per proteger la tuor (chera en privel pervia da sbuvaditschs) ed era da proteger la via sutvart. Il project custa 200'000 francs, confederaziun e chantun surprendan 80% dals custs.


text:
Paitù
Paitù (Paitone en italià) l'è 'n cümü de 2 130 abitàncc (dàto del Dic 2015 [1]) dèla Pruvìncia de Brèsa. El fa part de la comünità montàna de la Val Sàbia.
El sò teretóre el töl dét apò a le frasiù de Margös, Pospés, Sarzéna, Suìna e Tés, e 'l cunfìna coi cümü de Gaàrt, Nigolènt, Preàl, Sèrle e Vài.
Del pónt de vìsta artìstich, a Paitù gh'è de segnalà el Santöàre de la Madóna, custrüìt ende 1534 endoche segónt la tradisiù gh'ìa comparìt la Madóna du agn prìma. La céza l'è stàda risistemàda divèrse ólte endel córs dei sècoi ma la g'ha mantignìt lòa sò funsiù de santöàre de devusiù a la Madóna. Dét a la céza se pöl amirà 'na pàla del Moretto che la reprezènta l'aparisiù al s·citulì surt e möt de nòm Filippo Viotti.
Evulusiù demogràfica[Mudifega | mudìfica 'l sorgènt]
Abitàncc censìcc
Colegamèncc estèrni[Mudifega | mudìfica 'l sorgènt]
Riferimèncc[Mudifega | mudìfica 'l sorgènt]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
segunda-feira, 21 de novembro de 2011
WALTER DI GEMMA
O milanês Walter di Gemma é um excelente tradutor e intérprete de BREL.
No SITE de Walter há uma secção só destinada a Brel onde estão as traduções que ele tem cantado nos seus espectáculos.
No vídeo a versão milanesa de Les remparts de Varsovie...
LA SCIORA
La sciora la va a spass menando el cu fin in via arèna
La sciora l’ha gh’ha el coeur che batt ‘me on matt quand la va in scènna
La sciora la strascìna per Milàn tutta l’ombrìa
La vita l’è per lee magìa
La sciora la va a spass senza stracass fin a mattina
La sciora la gh’ha i lun come quand l’era piscininna
La sciora la gh’ha on bamba che ghe dìs: Bella gattina
Servida come ‘na regina
e mi intant tutt i ser foo el camerer a l’Alcazar
La sciora l’è on bel ragg de soo che penetra in la stanza
La sciora coi sò tett la porta gioia in abbondanza
La sciora la colora de tristezza la speranza
La sciora l’è de circostanza
La sciora la gh’ha on can color del fumm quand ven la sera
La sciora quand la parla di sò ann la va in stondera
La sciora la fa sfogg del sò dialett ma con manera
Frances , però l’è de Matera
Tutt i ser da ormai des ann mi foo el barman all’Alcazar
La sciora sui cavej l’ha gh’ha’l profumm d’i nott de Cina
La sciora la gh’ha i oeucc su tucc i vècc con la berlina
La porta ona ridada e i alter porten vaselina
La sciora l’è on poo birichina
La sciora la se sbronza con la grappa quella bonna
La sciora la ten su tutti i marines de la soa zona
La cunta depertutt che mi me ciami “La godiva”
Con mi la sciora l’è cattiva
Tutt i ser mi canti chi .Foo el travestii a l’Alcazar
La sciora la gh’ha i man su tutt i corp dell’esercizzi
La sciora la me parla adree con tucc senza giudizzi
La sciora la vor famm tirà el carrett quand voo in boletta
la sciuscia come ona sanguètta !
La sciora la ten banch anca perché gh’hoo pu de grana
la me fattura bej diamant e spill de porcellana
la sciora la va a spass con la mia Rolls ‘me ‘na contessa
La sciora la va on poo de pressa
Tant che mi,stracch come on matt foo el lavapiatt a l’Alcazar
Etiquetas: Jacques Brel, Les remparts de Varsovie, WALTER DI GEMMA
Subscrever: Enviar comentários (Atom)


text:
Las commembras ed ils commembers dal Cussegl federal vegnan elegids da l'Assamblea federala. La perioda d'uffizi dura 4 onns, ina reelecziun u nunreelecziun è pussaivla. Las cusseglieras ed ils cussegliers federals decidan sezs, cur els vulan demissiunar.
Nagin dretg da reelecziun
L'elecziun vegn mintgamai fatga per ina perioda d'uffizi da 4 onns. In dretg da reelecziun suenter quests 4 onns na datti betg.
Novas elecziuns èn pussaivlas da tut temp
Ina nova elecziun po daventar necessaria, sch'ina cussegliera federala u in cusseglier federal demissiunescha u extrescha immediatamain da l'uffizi per motivs da sanadad. La nova elecziun ha lieu en la sessiun suenter l'inoltraziun da la brev da demissiun u suenter l'extrada nunprevisa d'ina commembra u d'in commember dal Cussegl federal.
Preparativas per l’entrada en uffizi
Suenter l'elecziun cumenzan las preparativas per l’entrada en uffizi, ch'è savens il 1. da schaner. En quest connex survegn la nova magistrata u il nov magistrat il sustegn da la Chanzlia federala. Ina da las preparativas è da terminar l'activitad professiunala d'enfin qua. Eventuals mandats en cussegls administrativs u mandats sumegliants sto in nov commember dal Cussegl federal dar giu. Immediatamain suenter l'elecziun beneventa il collegi la nova commembra u il nov commember ad in emprim discurs. Durant las emnas suenter l'elecziun sa raduna il Cussegl federal en sia nova cumposiziun per reparter ils departaments e per reglar las substituziuns.
Presidenta u president da la Confederaziun per 1 onn
In dals puncts culminants en la carriera d'ina cussegliera u d'in cusseglier federal è il presidi da la Confederaziun. La persuna vegn elegida dal parlament mintgamai per 1 onn. Durant quest temp vala ella sco primus inter pares, q.v.d. sco emprima tranter talas e tals da medema posiziun. Ina da sias incumbensas e per exempel quella da manar las sesidas dal Cussegl federal. In commember dal Cussegl federal po surpigliar pliras giadas il presidi durant ses temp d'uffizi, dentant betg 2 onns en fila.
Dal cusseglier federal a l'anteriur cusseglier federal
Las cusseglieras ed ils cussegliers federals tschernan sezs il mument da lur demissiun. Els la communitgeschan en ina brev a la presidenta u al president dal Cussegl naziunal. Suenter lur demissiun han las cusseglieras ed ils cussegliers federals il dretg d'ina renta d'almain 50 pertschient dal salari d'in cusseglier federal, sch'els èn stads almain 4 onns en uffizi. Els dastgan er puspè cumenzar a lavurar. Igl è ina lunga tradiziun che las commembras ed ils commembers dal Cussegl federal surpiglian – suenter lur sortida da la regenza – incumbensas en organisaziuns u en gremis da l'economia u d'utilitad publica. Duas giadas ad onn envida il Cussegl federal sias anteriuras commembras e ses anteriurs commembers ad in past cuminaivel.
Ultima midada 15.09.2017


text:
Castiù (MN)
Castiù (Castigliòn en Mantoà; Castiglione delle Stiviere en Italià) l'è 'n cümü italià, de la regiù de la Lombardìa, en Pruvìncia de Màntoa. El g'ha 23 212 abitàncc (dàto del Dic 2015 [1]), 'na superfìce de 42 km² e 'na densità de popolasiù de 553 ab./km². El cunfìna coi cümü de Calsinàt (BS), Carpenédol (BS), Castèl, Lonàt (BS), Médule, Munticiàr (BS), Sulfrì.
Castiù l'è cunusìda come la pàtria de san Luigi Gonzaga (patrono mondial de la Zoentü) e de la Crus Rósa, nasìda de l'edèa de Jean Henri Dunant pròpe dòpo ìga ést el coràgio e la bùna olontà de le fomne de Castiù che dòpo la Batàia de Sulfrì del 1859 per prìme le g'ha sucurìt i i sentenér de ferìcc.
Evulusiù demogràfica[Mudifega | mudìfica 'l sorgènt]
Abitàncc censìcc
Riferimèncc[Mudifega | mudìfica 'l sorgènt]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
Perquai ha ella fatg in’acziun da rimnar rauba sur facebook. Bleras persunas sajan s’annunziadas tar ella. Alura haja ella telefonà als centers d’asil per savair tgi che dovria insatge. Ella rimnia surtut vestgadira e chalzers per ils requirents d’asil en il center da transit Rustico a Laax. Questa rauba veglia ella transportar venderdis a Laax, di Daniela Cabernard.
S'infurmar avant che rimnar
Il manader da l’uffizi da migraziun dal Grischun Georg Carl n’è betg surstà da talas acziuns. Gia en il passà hajan persunas privatas dumandà sch’ellas possian purtar rauba. Impurtant saja però da s’infurmar tge ch’ins pudessi purtar per ils requirents d’asil.
Quai possia esser surtut vestgadira, termagls per uffants u er daners. In zic pli cumplitgà sajan victualias ubain mobiglias. Georg Carl di ch’els fetschian savens l’experientscha che persunas portian da questa rauba ch’els na possian sez betg duvrar pli. Lura capitia savens ch’in center stoppia dismetter la rauba.
Organisaziuns caritativas èn l'alernativa
Enstagl da purtar rauba en in center d’asil dessi era la pussaivladad da dar quai ad ina organisaziun caritativa ubain ad ina stizun da segund maun. Requirents d’asil possian lura acquistar la rauba per in pretsch simbolic e la finala era decider sezs tge ch’els veglian, di Georg Carl.


text:
Art. 1 Constituziun e num da la fundaziun
I vegn constitui ina fundaziun numnada "Fundaziun Linguatgs e Culturas"
Art. 2 Finamira da la fundaziun
La fundaziun ha sco finamira da promover il mantegniment e la derasaziun dals linguatgs e da las culturas ch'ella represchenta e d'encuraschar d'emprender ils linguatgs. Per cuntanscher quests scopos s'engascha la fundaziun:
- sco editura d'ina revista speziala per l'instrucziun linguistica, cunzunt per l'instrucziun da linguatgs esters;
- per promover e sustegnair iniziativas che favorischeschan e megliereschan las conuschientschas reciprocas dals linguatgs e da las culturas en Svizra;
- per promover e sustegnair la retschertga sin ils champs da la pedagogia e da la didactica dals linguatgs, da la psicolinguistica applitgada e da la sociolinguistica;
- per promover la scolaziun cuntinuada da las magistras e dals magisters da linguatg ed il dialog e la collavuraziun tranter retschertgaders ed instruiders.
Art. 3 Chapital da fundaziun
Il chapital da fundaziun sa cumpona da
a) contribuziuns libras da persunas singulas u d'instituziuns
b) subscripziuns publicas
c) subsidis d'instituziuns publicas e privatas
d) material da documentaziun
Art. 4 Sedia e durada da la fundaziun
La fundaziun ha sia sedia al Centro seminariale Monte Verità ad Ascona.
L'adressa uffiziala da la fundaziun è quella dal secretari en uffizi. La durada da la fundaziun è nunlimitada.
Art. 5 Organs da la fundaziun
Ils organs da la fundaziun in
a) il cussegl da fundaziun
b) il post da revisiun
Art. 6 Il cussegl da fundaziun
Il cussegl da fundaziun sa cumpona da 5 enfin 15 commembers. Almain 2 commembers da la redacziun da la revista duain far part dal cussegl da fundaziun. Ils quatter linguatgs naziunals ston esser represchentads en il cussegl.
Il cussegl da fundaziun numna en ses mez il president, il secretari ed il cassier. Els restan en uffizi 3 onns ed in reelegibels.
Il cussegl da fundaziun vegn convocà per regla ina giada l'onn dal president u dal secretari, u sin giavisch d'almain dus commembers.
Las resoluziuns dal cussegl da fundaziun vegnan pridas cun la maioritad absoluta dals commembers.
Mintga commember po, da cas en cas, autorisar in auter commember dal cussegl d'al represchentar, sch'el na po betg assister a las reuniuns. Il dumber da participants a las reuniuns dal cussegl da fundaziun (commembers preschents e quels represchentats) sto cuntanscher almain il pli absolut dals commembers dal cussegl.
En cas da paritad da las vuschs ha il president la vusch da tagl.
Art. 7 Cumpetenzas dal cussegl da fundaziun
Il cussegl da fundaziun
a) prenda tut las mesiras necessarias per segirar l'existenza da la fundaziun e per cuntanscher sias finamiras,
b) administrescha il capital da la fundaziun tenor las normas legalas,
c) decida davart eventualas contribuziuns da caracter general u particular betg previsas en art. 3,
d) procura la finanziaziun regulara da las expensas necessarias per cuntanscher l'intent da la fundaziun tenor art. 2 e decida eventuals pajaments da spesas als commembers da la fundaziun,
e) constituescha in comità da padrunadi, fixescha ses reglament e prova d'acquistar la commembranza d'instituziuns publicas e privatas e da persunalitads ord circuls culturals, politics, economics etc.,
f) elegia ils commembers da redacziun da la revista, fixescha il reglament da redacziun, suenter avair consultà ils redacturs e garantç la libertad scientifica,
g) po crear in center da documentaziun, sche quel serva a cuntanscher las finamiras da la fundaziun,
h) scriva il rapport annual ed il quint annual, l'emprima giada per ils 31 da december,
i) stabilescha e modifitgescha il reglament da la fundaziun,
l) represchenta la fundaziun envers l'exteriur cun la signatura collectiva dal president e dal secretari u d'in da quels dus ed il cassier.
Il cussegl da fundaziun dispona definitivamain dal capital da fundaziun e po constituir in fond da reserva e decider co che quel duai vegnir utilisà.
Art. 8 Post da revisiun
Il post da revisiun sa cumpona d'in commember da la fundaziun che na fa part dal cussegl da fundaziun e che vegn tschernç da quel. Sia obligaziun è da controllar ils quints tenor art. 727 ff. DO.
Art. 9 Secretari e cassier
Il secretari scriva il protocol da las sedutas dal cussegl da fundaziun. El exequescha las lavurs administrativas, archivescha las actas e sa fatschenta da la documentaziun.
Il cassier ha las cumpetenzas e la responsabladad tenor art. 957 ff. DO.
Art. 10 Demissiuns
Las demissiuns sco commember dal cussegl da fundaziun in da trametter en scrit, cun in preavis da trais mais, al president dal cussegl da fundaziun.
Art. 11 Reconstituziun dal cussegl da fundaziun
En cas da mort u da demissiun d'in u plirs commembers elegia il cussegl da fundaziun aifer dus mais ils novs commembers.
Art. 12 Dissoluziun da la fundaziun
En cas d'ina dissoluziun vegn il capital da fundaziun reparti entiramain a favur d'instituziuns u fundaziuns cun finamiras sumegliantas. Il cussegl da fundaziun decida cun ina maioritad da dus terzs.
Art. 13 Publicaziun uffiziala
L'organ da publicaziun è il fegl uffizial dal chantun da sedia.
Art. 14 Il statut preschent è vegni approvò ils 16.4.1993


text:
Lock & Stock - Pazzi scatenati
Lock & Stock - Pazzi scatenati (Lock & Stock - Mat scadnâ) 'l è na cumèdia 'd asiòṅ dal 1998 ad Guy Ritchie, chè a 'l sò debùt dòp al curtumetràǵ “The Hard Case” dal 1995.
La pelìcula l'à fat sù da piò ad vint-i-òt migliòṅ ad dòlar dòp ès'r-an custàda sōl òṅ e tri.
Sunt
Quàt'r amìg ad Lóndra, Bacon (Jason Statham), Tom (Jason Flemyng), Soap (Dexter Fletcher) e Eddie (Nick Moran) i mét'n insém vintsìnc-mila sterlìni a tèsta par muciàr-an sù sènt-mila ch'i sarvìsan par cumpàr un tàvul da poker da Harry dit “al Manarèṅ” (P. H. Moriarty), boss dla malavìda dal pòst e c'n al maṅ in dal mónd dal pòran.
Cuntànd su la bravitù 'd Eddie in dal śōg dal carti, i quàt'r i spéran ad far sù dimóndi bèsi facilmènt sénsa savēr che Harry, cun 'l ajùt dal sò bras dèstar Barry dit “al Batìsta” (Lenny McLean), 'l à decìś 'd imbrujàr-i. Cun na caméra ch'la 'l tira śò ad nascòst, Harry al sà tut' al carti ch'al gh'à in maṅ Eddie dònca al vins sèg sincsènt-mila sterlìni da purtàr-'g in dal gir dna stmana o sinò pèś par lōr.
Spavintâ e sénsa savēr cuma far par catàr i bèsi ch'a gh vōl, i quàt'r i nàśan ch'i sò vśèṅ ad cà, na banda c'n a cap Dog (Frank Harper), i gh'aṅ da far un cōlp a i dan ad soquànt śmarciadōr ad marijuana. Ma 'l tèmp al cur: Big Chris (Vinnie Jones), óm 'd Harry, al s fà viṿ c'n al pàdar 'd Eddie, J (Nicholas Rowe), par dir-ag ciàr e tónd che s'i n càtan briśa i bèsi in présia, al gh cuparà sò fiōl.


text:
Contignü prinzipal
Contrat de Paris, Statut de autonomia, ...
La fundamënta dla autonomia dl Sudtirol y de si liam nternaziunel ie l tratat che do la segonda gran viera ie unit stlut ju n ucajion dla Cunferënza de pesc de Paris. L tratat ie unit sotscrì dal presidënt dl Cunsëi di ministri talian Alcide Degasperi y dal minister per i afares cun i stac fulestieres austriach dr. Karl Gruber. L ti vën dit "Tratat de Paris" y suvënz nce aldò di inuemes di doi che l à firmà "Tratat Degasperi-Gruber".
L tratat ti garantësc ai sudtirolesc mesures particuleres per mantenì si carateristiches etniches y per sustenì n svilup economich y culturel. L Tratat sun l Sudtirol danter la Talia y l'Austria fej pert sciche njonta dl Tratat de pesc dla forzes aliedes cun la Talia.
Aldò dl Tratat de Paris o miec sciche si atuazion iel unit dedò dat pro l ann 1948 l prim Statut de autonomia y l ann 1972 l segondo Statut de autonomia che ie l resultat dla tratatives marciadà ora cun l Stat talian per na miëura scunanza di sudtirolesc. Per tudësch ti dijen "Paket", per talian "pacchetto" y n generel vëniel numinà "L Statut nuef de Autonomia".
La lege costituzionela che l cuntën (D.P.R. di 31 de agost 1972, nr. 670) ie unida mudeda un n iede l ann 1989 dala lege di 30 de nuvëmber 1989 nr. 386 (Normes per l coordinamënt dla finanzes dla region Trentin-Sudtirol y dla provinzies autonomes de Trënt y Bulsan n cont dla reforma dla chëutes) y pona dantaldut l ann 2001 tres l articul 4 dla lege costituzionela di 31 de jené nr. 2.


text:
Età de Incö
L'Età de Incö l'è l'öltema di quatèr èpoche (antìca, medievàla, modèrna e de incö) de la stòria de l'Euròpa segónd la storiograféa. Ol sò prensèpe l'è fissàt piö de spèss in tra la fì del XVIII sècol e 'l prensèpe del XIX.[1] L'è stàcia segnàda da 'l nassiunàlism, da la prima e da la segónda guèra mondiàl, da la guèra frègia, e da la córsa a l' spàssio. L'öltem perìodo, chèl che 'l rìa infina incö, l'è caraterisàt da la globalisassiù e da la reolüssiù informàteca.
Datassiù[Mudifega | mudìfica 'l sorgènt]
La datassiù clàsseca la fà comensà l'Età de Incö in del 1789, an de la Reolüssiù Francésa,[2] ma i è ach dovràde:
- Ol 1815: Congrèss de Vièna e prensépe de la Restaürassiù.[3]
- Ol 1848: mòti in töta Euròpa, e prensépe di nassiunalism.[4]
- Ol 1870: nàssita de l'Itàlia e de la Germània.[4]
- Ol 1914: an del prensèpe de la prima guèra mondiàl, e de la fì de la söpremassìa de l'Euròpa.[1]


text:
Exteriur
-
SI ha planisà a lunga vista
La milissa terroristica Stadi islamic ha planisà si'organisaziun e la conquista da la Siria a lunga vista. Quai resorta da documens ch'èn en possess dal magazin tudestg "Der Spiegel". Quels demussan, co la milissa è organisada e co sia campagna triumfala èn la Siria ha pudì grategiar.
Sco i para hajan ins scolà spiuns ch'e sa devan ora da predicaturs. La finamira saja stada a spiunar, survegliar e mazzacrar en l'entir territori. Davart dal fanatissem religius cun il qual il Stadi islamic sa preschenta anovers, na resortia dentant nagut dals documents.
RR novitads 12:00


text:
Il president dad Engiadina San Murezzan Hugo Wetzel vesa la midada radicala a la testa da la destinaziun da l'Engiadin'Ota sco schanza. La nova organisaziun turistica cun novas persunas a la testa possia sviluppar novas ideas ha ditg Wetzel a Radiotelevisiun Svizra Rumantscha. La directura Ariane Ehrat aveva annunzià sia demissiun per la fin da zercladur 2017 glindesdi. Hugo Wetzel, il president da la destinaziun sto terminar sia incumbensa la fin dal 2017 pervi da la limitaziun d'uffizi. E, fin la fin dal 2017 sto era esser terminada la reorganisaziun da la destinaziun. Quai pervi ch'il circul n'exista lura betg pli. Il circul è ussa purtader da la destinaziun.
Avegnir avert
L'avegnir da la destinaziun saja anc avert, ha ditg Wetzel. Il pli impurtant èn ussa tenor Wetzel las votaziun en tut las vischnancas da l'Engiadin'Ota per fundar la nova societad d'aczias Engiadina San Murezzan Turissem. Lura vul ins definir il cussegl administrativ da la nova societad. Pir suenter vegn ins ad eleger in nov CEO sco successur dad Ariane Ehrat. Wetzel sez è persvadì che la nova equipa po surpigliar ina buna organisaziun. El na saja betg in chapitani che bandunia la bartga che sfundra. La destinaziun stoppia bain cumbatter cun cundiziuns fitg difficilas, i saja dentant pussaivel dad avair success era en l'avegnir, ha ditg Wetzel.